AARHUS: En ellers fredelig lørdag morgen i et supermarked på Silkeborgvej i Åbyhøj, udviklede sig hurtigt til en ubebhagelig oplevelse for en 17-årig kassemedarbejder.

En 31-årig mand blev så ophidset over at skulle stå og vente i kø, at han sprang over varebåndet og overfaldt den mandlige ekspedient, som fik knytnæveslag i ansigtet.

Inden gerningsmanden stak af fra stedet, kastede han sin pung i hovedet på den 17-årige medarbejder. Da tegnebogen indeholdt personlige papirer på manden, blev det efterfølgende arbejde noget nemmere for politiet.

- Det var nok ikke det smarteste at smide sin pung med oplysninger efter ham. Vi er selvfølgelig taknemmelige for det, for det gjorde vores arbejde nemmere, siger vagthavende hos Østjyllands Politi, Per Bennekov, der fortæller at ekspedienten naturligvis var chokeret efter overfaldet.

LÆS OGSÅ: Byens billigste lejlighed: 460 kroner om måneden for en 2-værelses

Den 31-årige kunde blev afhørt og senere løsladt. Han er nu sigtet for vold.